Title: ระเบียบกระทรวงสาธารณสุข ว่าด้วยบุคคลซึ่งส่วนราชการหรือสภากาชาดไทยมอบหมายให้ประกอบโรคศิลปะ สาขากายอุปกรณ์ ในความควบคุมของเจ้าหน้าที่ซึ่งเป็นผู้ประกอบโรคศิลปะสาขากายอุปกรณ์หรือผู้ประกอบวิชาชีพเวชกรรม พ.ศ. 2560

ระเบียบกระทรวงสาธารณสุข

ระเบียบกระทรวงสาธารณสุข
ว่าด้วยบุคคลซึ่งส่วนราชการหรือสภากาชาดไทยมอบหมายให้ประกอบโรคศิลปะ
สาขากายอุปกรณ์
ในความควบคุมของเจ้าหน้าที่ซึ่งเป็นผู้ประกอบโรคศิลปะสาขากายอุปกรณ์
หรือผู้ประกอบวิชาชีพเวชกรรม
พ.ศ. ๒๕๖๐

อาศัยอำนาจตามความในมาตรา
๗ วรรคหนึ่ง และมาตรา ๓๐ (๕) แห่งพระราชบัญญัติการประกอบโรคศิลปะ พ.ศ. ๒๕๔๒
รัฐมนตรีว่าการกระทรวงสาธารณสุขออกระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบกระทรวงสาธารณสุข
ว่าด้วยบุคคลซึ่งส่วนราชการหรือสภากาชาดไทยมอบหมายให้ประกอบโรคศิลปะสาขากายอุปกรณ์
ในความควบคุมของเจ้าหน้าที่ซึ่งเป็นผู้ประกอบโรคศิลปะสาขากายอุปกรณ์
หรือผู้ประกอบวิชาชีพเวชกรรม พ.ศ. ๒๕๖๐

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในระเบียบนี้
บุคคล หมายความว่า
ผู้ที่ผ่านการอบรมหลักสูตรที่เกี่ยวกับการประกอบโรคศิลปะสาขากายอุปกรณ์ที่คณะกรรมการวิชาชีพสาขากายอุปกรณ์กำหนดและจากสถาบันหรือองค์กรที่คณะกรรมการวิชาชีพสาขากายอุปกรณ์รับรอง
ส่วนราชการ หมายความว่า กระทรวง ทบวง กรม
กรุงเทพมหานคร เมืองพัทยา องค์การบริหารส่วนจังหวัด เทศบาล สุขาภิบาล
องค์การบริหารส่วนท้องถิ่นอื่นตามที่รัฐมนตรีประกาศกำหนด
เจ้าหน้าที่ หมายความว่า ข้าราชการ พนักงานราชการ
พนักงานหรือลูกจ้าง สังกัดกระทรวง ทบวง กรม กรุงเทพมหานคร เมืองพัทยา
องค์การบริหารส่วนจังหวัด เทศบาล สุขาภิบาล องค์การบริหารส่วนท้องถิ่นอื่นที่รัฐมนตรีประกาศกำหนด
หรือสภากาชาดไทย
ผู้ประกอบวิชาชีพเวชกรรม หมายความว่า
ผู้ประกอบวิชาชีพเวชกรรมตามกฎหมายว่าด้วยวิชาชีพเวชกรรม
ควบคุม หมายความว่า การดูแลหรือกำกับดูแล

ข้อ
๔  บุคคลซึ่งได้รับมอบหมายจากส่วนราชการหรือสภากาชาดไทย
จะทำการประกอบโรคศิลปะสาขากายอุปกรณ์ได้เฉพาะ
(๑)
ตามที่กำหนดในระเบียบนี้
(๒)
เป็นการปฏิบัติราชการตามหน้าที่หรือตามที่ได้รับมอบหมาย
(๓)
ต้องอยู่ในความควบคุมของเจ้าหน้าที่ซึ่งเป็นผู้ประกอบโรคศิลปะสาขากายอุปกรณ์หรือผู้ประกอบวิชาชีพเวชกรรม

ข้อ ๕  ให้บุคคลที่ส่วนราชการหรือสภากาชาดไทยมอบหมายให้ทำการประกอบโรคศิลปะสาขากายอุปกรณ์ในความควบคุมของเจ้าหน้าที่ซึ่งเป็นผู้ประกอบโรคศิลปะสาขากายอุปกรณ์
หรือผู้ประกอบวิชาชีพเวชกรรมได้ ดังต่อไปนี้
(๑)
เตรียมและดูแลผู้ป่วยให้พร้อมเพื่อรับบริการทางกายอุปกรณ์
(๒)
เตรียมและดูแลเครื่องมือ อุปกรณ์ และสถานที่ให้พร้อมที่จะให้บริการทางกายอุปกรณ์
(๓)
จัดท่าของผู้ป่วยให้มีความเหมาะสมและปลอดภัยในการรับบริการทางกายอุปกรณ์ ตลอดจนช่วยในการเปลี่ยนท่าและเคลื่อนย้ายตัวผู้ป่วย
(๔)
สังเกตและรายงานเหตุการณ์หรืออาการผิดปกติของสัญญาณชีพและการบาดเจ็บของผู้ป่วย
(๕)
ช่วยในการประดิษฐ์กายอุปกรณ์ในขั้นตอนการขึ้นรูปอุปกรณ์ ประกอบ ตกแต่ง ดัดแปลง ซ่อมแซมและแก้ไข
ตามที่ผู้ประกอบโรคศิลปะสาขากายอุปกรณ์ หรือผู้ประกอบวิชาชีพเวชกรรมมอบหมาย

ข้อ
๖  ในกรณีที่มีปัญหาในการปฏิบัติตามระเบียบนี้ให้ปลัดกระทรวงสาธารณสุขเป็นผู้วินิจฉัยชี้ขาด

ประกาศ ณ วันที่ ๑๕
มีนาคม พ.ศ. ๒๕๖๐
ปิยะสกล  สกลสัตยาทร
รัฐมนตรีว่าการกระทรวงสาธารณสุข

ปุณิกา/ภวรรณตรี/จัดทำ
๘ พฤษภาคม ๒๕๖๐

นุสรา/ตรวจ
๒๔ กรกฎาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๒๓ ง/หน้า ๑/๔ พฤษภาคม ๒๕๖๐